Kirsten Brosbøl (S), 2008-04-03:
Fri og lige adgang til uddannelsessystemet uanset pengepung er hjerteblod for Socialdemokraterne.
Det er et fuldstændig fundamentalt princip i vores velfærdssamfund, for adgangen til uddannelse er en af de allervigtigste billetter til at bryde negativ social arv, fremme den sociale mobilitet og sikre lige muligheder for alle.
Derfor har vi også ambitiøse målsætninger for, at flere skal gennemføre en videregående uddannelse.
Det viser al erfaring fra udlandet, hvor øget brugerbetaling har betydet, at færre søger de videregående uddannelser, og ikke overraskende gælder det særlig de økonomisk dårligt stillede.
Derfor deler vi også forslagsstillernes bekymring for de tendenser, vi ser både i udlandet og herhjemme, til, at brugerbetaling sniger sig ind ad bagdøren og, ja, ligefrem nogle gange også ad fordøren.
Landene omkring os indfører mere og mere brugerbetaling, og internationaliseringen udfordrer i stigende grad det danske gratisprincip.
Det har vi ikke mindst set i forbindelse med Erasmus Mundus-sagen, som jo altså også er blevet rejst her i dag, hvor studerende fra både Danmark og udlandet er blevet opkrævet brugerbetaling, samtidig med at universiteterne har fået taxameterpenge.
Det har jo altså med al ønskelig tydelighed vist, at det at deltage i det internationale samarbejde, som vi jo alle hylder og gerne vil fremme, altså også stiller krav til en meget klar og tydelig lovgivning på det her område.
Socialdemokraterne er meget optaget af, at Danmark står stærkt i internationaliseringen, og at vi er en aktiv medspiller på uddannelsesog forskningsområdet i international sammenhæng.
Men det må ikke ske på bekostning af vores gratisprincip.
Som jeg nævnte før - jeg var ikke selv til stede, vil jeg gerne medgive, men jeg har fået det refereret - tilkendegav flere på det møde i Dialogforum, at man altså nu var nødt til at få taget diskussionen om brugerbetaling, fordi det var en uundgåelig tendens og bare et spørgsmål om, hvornår den kom, og at studerende jo bare var kunderne i butikken.
Jeg synes, det er meget bekymrende, at der fra flere og flere sider er det her pres.
Vi har jo set, som det også har været fremme i forbindelse med suppleringskurser og andet, at der altså bliver opkrævet mere og mere brugerbetaling.
Senest har vi haft et eksempel på undervisningsministerens område, hvor regeringen har besluttet, at der skal til at opkræves brugerbetaling for den såkaldte IB-uddannelse, altså den internationale gymnasiale uddannelse, som ikke tidligere har været underlagt brugerbetaling.
Så der er altså mange steder tendenser til, at det her kommer ind.
Som jeg nævnte i mit spørgsmål til videnskabsministeren, kan man også nogle gange komme i tvivl om, hvordan regeringen stiller sig i forhold til de her spørgsmål.
Som jeg nævnte, var undervisningsministeren, da vismandsrapporten sidste gang kom,
meget positiv over for nogle af de her forslag om brugerbetaling på overbygningsuddannelserne.
Han syntes, det var et spændende forslag, som man skulle se nærmere på.
Og det synes jeg jo er noget bekymrende, for det viser jo, at der langt ind i regeringens rækker er sympati for tanken om at indføre brugerbetaling.
Det er jo nok heller ikke sidste gang, vi får den her diskussion, og derfor vil vi også gerne være med til at se nærmere på, om der er et behov for at få præciseret gratisprincippet i vores lovgivning.
Vi synes, det vil være en vigtig præcisering, for, som videnskabsministeren også selv har sagt, er det nu nærmest sådan en negativ definition.
Der står, når man må, og når der ikke står noget, må man ikke.
Jeg synes, det kunne være fint, hvis vi i udvalgsarbejdet kunne se nærmere på, hvordan en sådan formulering kunne laves.
Jeg synes også, vi i udvalgsarbejdet skal se nærmere på, hvordan andre lande, som vi normalt sammenligner os med på uddannelsesområdet, har gjort det her, om man der har eksempler på lovgivning, som er mere tydelig i forhold til de lande, som også har et gratisprincip i forbindelse med deres uddannelser.
Men der må ikke herske nogen tvivl om, at vi Socialdemokrater ikke ønsker brugerbetaling, hverken ad bagdøren eller ad fordøren, og derfor vil vi også gå positivt ind i udvalgsarbejdet om det her forslag.